Ιωάννης Σκιαδάς

Ο **Ιωάννης (Γιάννης) Σκιαδάς** (Αθήνα, 1913 – Παιανία, 7 Σεπτεμβρίου 1944) ήταν Έλληνας πρωταθλητής του στίβου και αθλητικογράφος.

## Βιογραφικά

### Τα πρώτα χρόνια
Γεννήθηκε στην Αθήνα. Ο πατέρας του Ιωάννης Π. Σκιαδάς σκοτώθηκε στους Βαλκανικούς πολέμους. Το 1922 εγκαθίσταται με τη μητέρα του στην Παιανία και μετά τις εγκύκλιες σπουδές του στο Γυμνάσιο Κορωπίου εργάζεται στο οικογενειακό αρτοποιείο στην περιοχή «Κουκάκι» της Αθήνας ενώ παράλληλα συμμετέχει σε διάφορα αγωνιστικά αθλητικά προγράμματα στο Παναθηναϊκό Στάδιο.

### Τα χρόνια του πρωταθλητισμού
Το 1932 εγράφεται στον Παναθηναϊκό ως αθλητής των εμποδίων 110μ. και 400μ. και από τον επόμενο χρόνο μέχρι το 1935 κατακτά τις πρώτες του πανελλήνιες και βαλκανικές νίκες**<sup>(1)</sup>**.   

Το 1936 συμμετέχει στην ελληνική αθλητική αποστολή των Ολυμπιακών Αγώνων του Βερολίνου**<sup>(2)</sup>** όπου και σημείωσε τον τιμητικό χρόνο των 55.3 στα 400μ. εμπόδια.

Στα 1937-1940 κατακτά δύο χρυσά μετάλλια στα «Βενιζέλεια», τρία χρυσά στους Ελληνοαιγυπτιακούς Αγώνες (1938) και Διασυλλογικούς Ελληνοουγγρικούς Αγώνες (1939) και δύο αργυρά στους 2ους Τετραεθνείς Αγώνες Αιγύπτου (1940).

Το 1939 στέφεται χρυσός βαλκανιονίκης στα 400μ. εμπόδια και στη σκυταλοδρομία 4Χ400**<sup>(3)</sup>**.

### Τα κατοχικά χρόνια
Το 1941, επιστρέφοντας από το αλβανικό μέτωπο, όπου πολέμησε σαν απλός οπλίτης, ανοίγει ένα μικρό ταβερνείο στο Παγκράτι γιά την επιβίωση μέσα στη γερμανική κατοχή**<sup>(4)</sup>**. Πουλά ρετσίνα, που παράγει ο ίδιος από τα αμπέλια της μητέρας του στην Παιανία.

Το 1942 πρωταγωνιστεί στην ίδρυση της Ένωσης Ελλήνων Αθλητών**<sup>(5)</sup>**, μαζί με το Γρηγόρη Λαμπράκη, το Ρένο Φραγκούδη, τον Ηλία Μισαηλίδη, το Γιώργο Θάνο, το Γιώργο Καραγιώργο, τους ποδοσφαιριστές Κλεάνθη Μαρόπουλο, Βαγγέλη Χέλμη και πολλούς ακόμα συναθλητές τους αλλά και απλούς φιλάθλους. Η Ε.Ε.Α. διοργανώνει ποδοσφαιρικούς και παλαιστικούς αγώνες για την οικονομική στήριξη των κατοχικών συσσιτίων και των ασθενών αθλητών και εκδίδει την δισεβδομαδιαία αθλητική εφημερίδα «Αθλητικά Νέα» **<sup>(6)</sup>** με διευθυντή το Γιάννη Σκιαδά.

Πέθανε από νεφρική ανεπάρκεια και κηδεύτηκε στην Παιανία με τιμητική δαπάνη του Παναθηναϊκού. Ήταν παντρεμένος με την ηθοποιό Κούλα Αγαγιώτου με την οποία χώρισε λίγο πριν το θάνατό του.

### Αγώνες στη μνήμη Ιωάννου Σκιαδά
Το 1950 ο Παναθηναϊκός ιδρύει στην Παιανία το θεσμό των ετήσιων πανελλήνιων αγώνων ανωμάλου δόμου και ποδηλασίας, «Εις μνήμην Ιωάννου Σκιαδά»**<sup>(7,8,9)</sup>** που διήρκεσαν 54 χρόνια και αποτέλεσαν ένα από τα σημαντικότερα αθλητικά γεγονότα της εποχής, με τη συμμετοχή κορυφαίων πρωταθλητών, βαλκανιονικών και olymbians.  Οι αγώνες διακόπηκαν το 2004 λόγω οικονομικής δυσπραγίας του Παναθηναϊκού και απανασυστάθηκαν το 2015 ως τοπικές νεανικές αθλητικές γιορτές «Σκιάδεια» με τη διοργάνωση του Δήμου Παιανίας.

Στη δεκαετία του ’90 ο Δήμος Παιανίας τοποθέτησε στην πόλη τη μαρμάρινη προτομή του Γιάννη Σκιαδά, έργο του γλύπτη Νικόλαου Παυλόπουλου (Νικόλα).

## Βιβλιογραφία
-Ευάγγελος Ανδρέου, *Το αστέρι του πρωταθλητή άναψε...-Ο βαλκανιονίκης του μεσοπολέμου Γιάννης Σκιαδάς.***<sup>(10)</sup>** Έκδ. Ευρωπαϊκό Κέντρο Τέχνης 2011

-Ανδρέας Οικονόμου, *Λεωφόρος ηρώων -Η ιστορία του Παναθηναϊκού Αθλητικού Ομίλου στα χρόνια του πολέμου και της κατοχής (1940-1944)*. Έκδ. Κάπα Εκδοτική 2014 – (Περιεχόμενα*- Γιάννης Σκιαδάς)*

-Γιάννης Σκιαδάς-Βαλκανιονίκης, *«Και οι πρωταθλητές είναι όπως σείς άνθρωποι. Δεν διαφέρουν σε τίποτα».* Περ.«Α» (ένθ. της εφημ. «Η Άποψη»), τ. 26/2008, σ. 25-32 *(Επιμ. Καίτη Νικολοπούλου)*

## Παραπομπές
**<sup>(1)</sup>** Πανελλήνιο πρωτάθλημα στίβου ανδρών 1935   *«...100μ. εμπ., 2. Ιωάννης Σκιαδάς, 400μ. εμπ. 1. Ιωάννης Σκιαδάς...»*

**<sup>(2)</sup>**    *«Οι Έλληνες σημαιοφόροι των Ολυμπιακών Αγώνων»*

**<sup>(3)</sup>**Βαλκανικοί Αγώνες Στίβου 1939   *«Βαλκανικοί Αγώνες Στίβου 1939 - Οι νικητές - 400μ εμπ. Ι. Σκιαδάς 54.9»*

**<sup>(4)</sup>**Ακρόπολις, 09.12.1942 – *«Πώς ζούν σήμερα οι αθληταί μας»*, *Σ(πύρος) ΑΥΛ(ωνίτης)*

**<sup>(5)</sup>**   *«Το*

*γενναίο "ΟΧΙ" του αθλητισμού στην Κατοχή/Ο καταλυτικός ρόλος της ΕΕΑ...»*

**<sup>(6)</sup>**   *Εφημερίδα «Αθλητικά Νέα»*

**<sup>(7)</sup>**Εθνικό Οπτικοακουστικό Αρχείο

  *1966, Στιγμιότυπα από αγώνα ανώμαλου δρόμου, ο οποίος διεξάγεται στα Μεσόγεια Αττικής.*

**<sup>(8)</sup>**Εθνικό Οπτικοακουστικό Αρχείο

  *1968, Ο 18ος ετήσιος ανώμαλος δρόμος «Ιωάννου Σκιαδά» στο Λιόπεσι Αττικής*

**<sup>(9)</sup>**Εθνικό Οπτικοακουστικό Αρχείο

  *1969, Αγώνας ανώμαλου δρόμου στο Λιόπεσι Αττικής, διοργανωμένου από τον Παναθηναϊκό εις μνήμην του Βαλκανιονίκη Σκιαδά*

**<sup>(10)</sup>**ΕΣΟΑ

  *Αναμνήσεις >1936 Βερολίνο >Σκιαδάς Γιάννης*

Κατηγορία:Έλληνες αθλητικογράφοι
Κατηγορία:Έλληνες αθλητές δρόμων ταχύτητας
Κατηγορία:Έλληνες ιστορικοί του αθλητισμού
Κατηγορία:Αθλητές στίβου ΠΑΟ
Κατηγορία:Έλληνες αθλητές του στίβου στους Θερινούς Ολυμπιακούς Αγώνες
Κατηγορία:Αθλητές του στίβου στους Θερινούς Ολυμπιακούς Αγώνες 1936
Κατηγορία:Κάτοχοι μεταλλίων του Πανελλήνιου Πρωταθλήματος Στίβου